Dwelms in motor gevind | Netwerk24
Dwelms in motor gevind
18 Februarie 2020 06:01
Die sak dagga wat in die motor gevind is.
Vier verdagtes is Donderdag 13 Febru­arie in hegtenis geneem nadat dwelms in hul besit gevind is.
Volgens Moorreesburg-polisiewoord­voerder, sers. Nicolette Visagie, het hulle inligting ontvang oor 'n Toyota Avanza wat van Piketberg onderweg is Kaap toe om dwelms te gaan optel. Later dieselfde dag is die betrokke voertuig in Piketbergweg in Moorreesburg deur lede van die Moorreesbrug-polisie raakgesien en voorgekeer. Die bestuurder is vir sy rybewys gevra wat hy nie kon wys nie. Die motor met vier insittendes – twee mans en twee vroue is deursoek.
'n Sak met dagga is in die voertuig gekry. Met nadere ondersoek is tik ook in een van die vroue se besit gevind. Die geskatte waarde van die tik beloop R12 500 en die dagga R2 700.
Die vier verdagtes, onderskeidelik 18, 35, 36 en 63 jaar oud, is almal in hegtenis geneem en het die volgende dag (14 Februarie) in die Moorreesburg-landdroshof op aanklag van die handel in dwelms verskyn.
Die Milnerton-klusterbevelvoerder, genl. Aneeqah Jordaan, en die Moorreesburg-stasiebevelvoerder, lt.kol Bertus Conradie, het die polisiebeamptes geprys vir hul goeie werk.